Gradivo za 24.sejo k točki 5

V skladu s 63. členom Zakona o javnih financah (Uradni list RS, 79/99, 124/2000, 79/2001, 30/2002, 56/2002-ZJU, 127-2006-ZJZP, 14/2007-ZSPDPO, 109/2008 in 49/2009) in na podlagi 31. člena Statuta Občine Mislinja (Uradni list RS, št. 8/2000-prečiščeno besedilo, 115/2000, 60/02, 114/04 in 43/07) dajem Občinskemu svetu in Nadzornemu odboru Občine Mislinja

### P O R O Č I L O

O IZVRŠEVANJU PRORAČUNA OBČINE MISLINJA

V OBDOBJU OD 1.1. DO 30.06.2009

Mislinja , 31. julij 2009

**OBRAZLOŽITEV:**

##### UVOD

Na podlagi 63. člena Zakona o javnih financah (Uradni list RS, 79/99, 124/2000, 79/2001,30/2002, 56/2002-ZJU, 127-2006-ZJZP, 14/2007-ZSPDPO, 109/2008 in 49/2009) mora župan Občinskemu svetu predložiti poročilo o izvrševanju proračuna v prvem polletju tekočega leta.

Poročilo vsebuje podatke o realizaciji prejemkov, izdatkov, zadolževanju in oceno realizacije do konca leta.

Odlok o proračunu Občine Mislinja za leto 2009 je sprejel Občinski svet dne 22.01.2009 in je bil objavljen v Uradnem listu št. 8/2009, dne 30.01.2009.

V odloku o proračunu Občine Mislinja je bilo za leto 2009 načrtovanih 4.486.919 EUR prihodkov, realiziranih v tem obdobju pa je bilo 1.643.815 EUR ali 36,6% vseh prihodkov.

Največje odstopanje je pri prihodkih iz državnega proračuna, ki so povezani z investicijami in se pričakujejo v drugem polletju.

#### Slika 1: Struktura realizacije proračunskih prihodkov v prvi polovici leta 2009



Iz poročila je razvidno, da je realizacija odhodkov prvega polletja tega leta znašala 1.091,791 EUR ali 23,6% vseh odhodkov predvidenih v proračunu 2009.

Kot ugotavljamo vsako leto, je v prvem polletju zelo nizek odstotek realizacije odhodkov.

Vzrok je predvsem v tem, da se investicije izvajajo sredi leta in zapadejo v plačilo v drugem polletju proračunskega leta.

#### Slika 2: Ekonomska struktura realizacije proračunskih odhodkov v prvem polletju 2009



##### PRIHODKI

**Davčni prihodki** so skupno realizirani v višini 1.400.657 EUR kar je 48,00% planiranih oziroma 31,22% vseh planiranih prihodkov v letu 2009. Večina teh prihodkov predstavlja dohodnina-odstopljeni vir občinam in sicer 89,80% oziroma 1.257.775 EUR. Davki na premoženje so realizirani v višini 65,40% planiranih oziroma 4,80% realiziranih davčnih prihodkov. Davki na blago in storitve so realizirani v višini 75.637 EUR oziroma 35,70% planiranih.

**Nedavčni prihodki** so realizirani v višini 102.668 EUR kar je 22,00% predvidenih sredstev v proračunu oziroma 2,29% vseh planiranih prihodkov za leto 2009. Skoraj 90% teh prihodkov predstavljajo prihodki od premoženja oziroma prihodki od najemnin za stanovanja katere mesečno nakazuje Javno komunalno podjetje Slovenj Gradec na podlagi plačane najemnine. Prihodki od najema grobov in zakupnin so v večini realizirani v prvi polovici leta, saj so bili računi izstavljeni v maju 2009.

Tudi odločbe za določitev koncesije se izdajajo na začetku leta zato so tudi ti prihodki iz naslova podeljenih koncesij realizirani v prvi polovici leta.

Prihodki od dividend se pričakujejo v drugi polovici leta.

Prihodki občanov za izvajanje programa investicijskega značaja so realizirani v višini 1.700 EUR. Prihodki od komunalnih prispevkov pa so realizirani v višini 15.521 EUR in so realizirani v višini 86,47% od planiranih.

## **Kapitalski prihodki** so realizirani manj kot 1% načrtovanih, saj ni bila realizirana prodaja občinskega premoženja.

**Transferni prihodki** so realizirani v višini 140.134 EUR oziroma 14,00% planiranih transfernih prihodkov oziroma 3,13% vseh planiranih prihodkov. Iz naslova finančne izravnave smo v prvi polovici leta 2009 prejeli 132.264 EUR.

#### Slika 3: Primerjava planiranih in realiziranih prihodkov v prvi polovici leta 2009



##### ODHODKI

**Tekoči odhodki** so realizirani v skupni višini 449.910 EUR kar je 40,70% planiranih oziroma 9,74% vseh načrtovanih odhodkov v letu 2009. Od tega so bila sredstva za plače s prispevki realizirana v višini 65.360 EUR oziroma 32,64% vseh planiranih sredstev za plače v letu 2009. Pri pripravi proračuna je sicer bila predvidena zaposlitev dveh delavcev enega z visoko izobrazbo in enega s srednjo izobrazbo, kar v prvi polovici leta 2009 ni bilo realizirano, zato je tudi odstotek sredstev za plače nižji. Regres za letni dopust je bil v celoti izplačan v prvem polletju in sicer pri plači za april 2009.

Izdatki za blago in storitve so bili realizirani v znesku 383.695 EUR oziroma 43,20% planiranih za leto 2009. Ti izdatki so predvsem za pisarniški material, električno energijo, komunalne storitve, tekoče vzdrževanje stanovanj in poslovnih objektov, goriv, zavarovalne premije ter druge stroške.

**Tekoči transferi** so realizirani v višini 526.775 EUR oziroma 41,50% predvidenih sredstev. Največji delež tekočih transferjev predstavljajo transferi v javne zavode oziroma posredne uporabnike proračuna s katerimi so bile po sprejetju proračuna 2009 v mesecu januarju sklenjene pogodbe na podlagi katerih se posredni proračunski uporabniki financirajo v tekočem letu. Velik del pa predstavljajo tudi odhodki za regresiranje prevozov otrok v osnovno šolo ter plačilo razlike med ceno programov v vrtcih in plačili staršev.

V Naši občini so bili objavljeni Javni razpisi in sicer javni razpis za sofinanciranje programov na področju športa v javnem interesu in sofinanciranje investicij v posodabljanje športne infrastrukture, javni razpis za zbiranje predlogov letnih programov za izvajanje dejavnosti neprofitnih organizacij, društev , združenj in drugih institucij, javni razpis za sofinanciranje na področju kulture, javni razpis za izvajanje dejavnosti turizma, javni razpis s področja dejavnosti društev, ki so namenjena mladim ter javni razpis za zbiranje predlogov s področja socialnega varstva in humanitarnih dejavnosti. Razpisi so bili objavljeni tudi na spletni strani Občine Mislinja.

Komisiji za delitev sredstev za kulturo sta sredstva razdelili meseca junija 2009, skladno z delitvijo so društva konec junija 2009 prejela sredstva za prvo polovico leta 2009.

Komisija za kmetijstvo je razdelila sredstva za ohranjanje in razvoj kmetijstva in podeželja je razdelila sredstva v skladu z razpisnimi pogoji. Sredstva bodo upravičencem nakazana na osnovi dokazil do konca leta 2009.

Komisija za vrednotenje socialnih in humanitarnih programov, komisija za neprofitne organizacije in društva ter komisija za vrednotenje programov za mlade so sredstva razdelile prav tako v mesecu juniju 2009 in bodo nakazana na osnovi sklepa ali pogodb v drugi polovici leta 2009. Sredstva za programe mladih pa bodo nakazana do konca leta 2009 na osnovi dokazil o izvajanju programov mladih oziroma dokazila o prireditvah za mlade.

Sredstva za šport niso bila razdeljena, čeprav je komisija pripravila predlog, ki pa ni bil sprejet na občinskem svetu.

**Investicijski odhodki** so bili realizirani v višini 91.775 EUR oziroma 4,5% planiranih. Največji delež imajo odhodki iz naslova novogradnje, rekonstrukcije in adaptacije in sicer odplačilo leasinga, ureditev akustike v dvorani Lopan, vzdrževanje cestne razsvetljave ter ureditev prostorske dokumentacije občine.

**Investicijski transferi** so v prvi polovici leta 2009 realizirani v višini 23.331 EUR oziroma 11,70% predvidenih.

V sprejetem proračunu je na proračunski postavki **07006** – investicije v gasilska vozila in opremo predvideno 19.331 evrov, realizacija pa je bila v višini 23.331 evrov (indeks je 152,8). Občinski svet je že obravnaval omenjeno prekoračitev in potrdil spremembo proračunske postavke za 4.000 evrov. Sprememba bo upoštevana tudi v rebalansu proračuna za leto 2009.

#### Slika 4: Primerjava planiranih in realiziranih odhodkov v prvi polovici leta 2009



##### OCENA REALIZACIJE DO KONCA LETA

Da bi lahko zagotovili uravnovešenost prihodkov in odhodkov proračuna brez primanjkljaja, uskladitev načrtovanih investicijskih odhodkov z dejanskimi potrebami in možnostmi ter uskladitev ostalih prihodkov in odhodkov, bo potrebno pripraviti v jeseni še rebalans proračuna.

**Predlagatelj:**

**Viktor Robnik univ.dipl.ekon.**

Mislinja, 31.07.2009